CELEX: 32020R1103
Language: sl
Date: 2020-07-22 00:00:00
Title: Izvedbena uredba Komisije (EU) 2020/1103 z dne 22. julija 2020 o odobritvi spremembe specifikacije proizvoda za ime, vpisano v registru zaščitenih označb porekla in zaščitenih geografskih označb, ki ni manjša („Brie de Melun“ (ZOP))

28.7.2020   
               
               
                  SL
               
               
                  Uradni list Evropske unije
               
               
                  L 242/1
               
            
         IZVEDBENA UREDBA KOMISIJE (EU) 2020/1103
         z dne 22. julija 2020
         o odobritvi spremembe specifikacije proizvoda za ime, vpisano v registru zaščitenih označb porekla in zaščitenih geografskih označb, ki ni manjša („Brie de Melun“ (ZOP))
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil (1) ter zlasti člena 52(2) Uredbe,
         ob upoštevanju naslednjega:
         
                     (1)
                  
                  
                     Komisija je v skladu s prvim pododstavkom člena 53(1) Uredbe (EU) št. 1151/2012 preučila zahtevek Francije za odobritev spremembe specifikacije proizvoda za zaščiteno označbo porekla „Brie de Melun“, registrirano v skladu z Uredbo Komisije (ES) št. 1107/96 (2).
                  
               
                     (2)
                  
                  
                     Z dopisom z dne 26. septembra 2018 so francoski organi Komisiji sporočili, da je bilo prehodno obdobje iz člena 15(4) Uredbe (EU) št. 1151/2012, ki se konča 31. decembra 2022, odobreno nekaterim gospodarskim subjektom, ki imajo sedež na njihovem ozemlju in izpolnjujejo pogoje iz navedenega člena, z odlokom z dne 29. avgusta 2018 o spremembi specifikacije proizvoda za zaščiteno označbo porekla „Brie de Melun“, objavljenim 6. septembra 2018 v uradnem listu Francoske republike. Med nacionalnim postopkom ugovora so ti gospodarski subjekti, ki so zakonito tržili „Brie de Melun“ vsaj pet let pred vložitvijo zahtevka, vložili ugovore. En gospodarski subjekt je ugovarjal naslednji določbi: „Uporaba slame za steljo je v času polne uhlevitve obvezna, v načinu z ležalnimi boksi najmanj 0,5 kg na dan na kravo molznico v prireji mleka in v načinu proste hlevske reje povprečno 5 kg na dan na kravo molznico v prireji mleka.“ Zadevni gospodarski subjekt je EARL de la Mardelle (SIRET: 38514961200017). Dva gospodarska subjekta sta ugovarjala naslednjim določbam: „Vnos koncentrirane krme je omejen na 25 % suhe snovi celotnega obroka, izraženo kot letno povprečje na kravo molznico na dan“ ter „… krmljenje črede molznic temelji na samooskrbi kmetijskega gospodarstva v povezavi s samooskrbo območja: – samooskrba kmetijskega gospodarstva: povprečni letni delež krme z geografskega območja in kmetijskega gospodarstva znaša najmanj 50 % suhe snovi celotnega obroka črede; in samooskrba območja: delež krme, pridelane na geografskem območju proizvodnje, znaša najmanj 80 % suhe snovi celotnega obroka črede molznic.“ Zadevna gospodarska subjekta sta SCL du Versant laiteux (SIRET: 49225855300014) in GAEC Reconnu Patoux (SIRET: 38008216400019). En gospodarski subjekt je ugovarjal naslednji določbi: „Delež koncentrirane krme je omejen na največ 25 % suhe snovi skupnega letnega povprečnega obroka na kravo molznico v prireji mleka in na dan.“ Zadevni gospodarski subjekt je Houdard Gérard Maurice (SIRET: 39226686200011).
                  
               
                     (3)
                  
                  
                     Ker zadevna sprememba ni manjša v smislu člena 53(2) Uredbe (EU) št. 1151/2012, je Komisija v skladu s členom 50(2)(a) navedene uredbe zahtevek za spremembo objavila v Uradnem listu Evropske unije (3).
                  
               
                     (4)
                  
                  
                     Ker v skladu s členom 51 Uredbe (EU) št. 1151/2012 Komisija ni prejela nobenega ugovora, bi bilo treba spremembo specifikacije proizvoda odobriti –
                  
               SPREJELA NASLEDNJO UREDBO:
         
            Člen 1
            Sprememba specifikacije proizvoda, objavljena v Uradnem listu Evropske unije v zvezi z imenom „Brie de Melun“ (ZOP), se odobri.
         
         
            Člen 2
            Zaščita, ki jo daje člen 1, velja za prehodno obdobje, ki ga je Francija v skladu s členom 15(4) Uredbe (EU) št. 1151/2012 odobrila gospodarskim subjektom, ki izpolnjujejo pogoje iz navedenega člena, z odlokom z dne 29. avgusta 2018 o spremembi specifikacije proizvoda zaščitene označbe porekla „Brie de Melun“, objavljenim 6. septembra 2018 v uradnem listu Francoske republike.
         
         
            Člen 3
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 22. julija 2020
            
               
                  Za Komisijo
               
               
                  V imenu predsednice
               
               Janusz WOJCIECHOWSKI
               
                  Član Komisije
               
            
         
         
            (1)  UL L 343, 14.12.2012, str. 1.
         
            (2)  Uredba Komisije (ES) št. 1107/96 z dne 12. junija 1996 o registraciji geografskih označb in geografskega porekla po postopku iz člena 17 Uredbe Sveta (EGS) št. 2081/92 (UL L 148, 21.6.1996, str. 1).
         
            (3)  UL C 83, 13.3.2020, str. 77.